## Uredba o ustrojavanju disciplinskih sudova Obavještajne agencije

### NN 83/2003 (21.5.2003.), Uredba o ustrojavanju disciplinskih sudova Obavještajne agencije

# VLADA REPUBLIKE HRVATSKE

1012

Na
temelju članka 39. stavka 1. Zakona o sigurnosnim služ­bama Republike Hrvatske
(»Narodne novine«, br. 32/2002 i 38/2002), Vlada Republike Hrvatske je, na
prijedlog Savjeta za koordinaciju sigurnosnih službi, uz prethodnu suglasnost
Predsjednika Republike Hrvatske, na sjednici održanoj 15. svibnja 2003. godine
donijela

## UREDBU

### o ustrojavanju disciplinskih sudova ObavjeŠtajne agencije

Članak 1.

Ovom Uredbom uređuje se ustrojavanje, nadležnost i
sastav disciplinskih sudova Obavještajne agencije (u daljnjem tekstu:
Agencija).

Članak 2.

Prvostupanjski i drugostupanjski disciplinski sudovi
ustrojavaju se radi raspravljanja i odlučivanja o povredama službene odnosno
radne dužnosti službenih osoba te drugih službenika i namještenika Agencije.

Administrativne i tehničke poslove za disciplinske
sudove Agencije obavljaju stručne službe Agencije.

Članak 3.

Članovi prvostupanjskog disciplinskog suda imenuju se
iz redova zaposlenika Agencije. Članove imenuje ravnatelj Agencije na prijedlog
Kolegija ravnatelja. Za članove se imenuju osobe koje naročito ostvaruju Kodeks
djelovanja zaposlenika Agencije.

Kada se
vodi postupak protiv službene osobe Agencije, predsjedavajući vijeća mora biti
službena osoba u smislu Zakona, odnosno Uredbe o unutarnjem ustrojstvu i
Pravilnika o unutarnjem redu.

Članak
4.

Odredbe
članka 3. ove Uredbe o načinu imenovanja članova i predsjedavajućeg vijeća
prvostupanjskog disciplinskog suda, primjenjuju se i na drugostupanjski
disciplinski sud.

Članak
5.

Protiv
rješenja u postupku zbog lake povrede službene dužnosti zaposlenik Agencije
protiv kojeg se vodi postupak i nadređeni zaposlenik, imaju pravo žalbe
prvostupanjskom disciplinskom sudu u roku osam dana od dana primitka odluke.

Odluka
prvostupanjskog suda je konačna.

Članak
6.

Protiv
rješenja u postupku zbog teške povrede službene duž­nosti zaposlenik Agencije
protiv kojeg se vodi postupak i ravnatelj Agencije mogu podnijeti žalbu u roku
osam dana od dana pri­mitka odluke. Žalba se podnosi usmeno na zapisnik ili
pismeno drugostupanjskom disciplinskom sudu.

Članak 7.

Prvostupanjski disciplinski sud stvarno je nadležan
da:

a) sudi u prvom stupnju za teške povrede službene
dužnosti zaposlenicima Agencije;

b) odlučuje povodom žalbe zbog lake povrede službene
dužnosti;

c) odlučuje o žalbi protiv rješenja o udaljenju iz
službe.

Drugostupanjski disciplinski sud stvarno je nadležan
da:

a) odlučuje o žalbama protiv odluka prvostupanjskih
disciplinskih sudova;

b) prati i usklađuje sudsku praksu;

c) daje obvezne naputke i smjernice za rad
prvostupanjskih sudova.

Članak 8.

Podaci izneseni tijekom disciplinskih postupaka
smatraju se tajnim.

Članak 9.

U postupcima zbog lake povrede službene dužnosti,
primjenjuju se, pored posebnih propisa i propisi Zakona o općem upravnom
postupku.

U postupcima zbog teške povrede službene dužnosti,
pored posebnih propisa primjenjuju se supsidijarno odredbe Zakona o kaznenom
postupku za skraćeni postupak.

Članak 10.

Zaglavlje akta prvostupanjskoga odnosno
drugostupanjskoga disciplinskog suda sadrži grb Republike Hrvatske, naziv
Republika Hrvatska, naziv Obavještajna agencija, naziv »Prvostupanjski odnosno
Drugostupanjski disciplinski sud«, sjedište suda, brojčanu oznaku predmeta,
mjesto i datum izrade akta.

Sudovi iz stavka 1. ovog članka koriste pečat
Agencije.

Odluku o načinu korištenja pečata donijet će
ravnatelj Agencije.

Članak
11.

Ravnatelj
Agencije donijet će Pravilnik o disciplinskoj odgovornosti zaposlenika
Agencije, u kojem će se detaljnije propisati postupak zbog povrede službene
dužnosti, te izricanje i evidentiranje disciplinskih mjera.

Članak 12.

Ova
Uredba stupa na snagu danom objave u »Narodnim novinama«.

Klasa:
200-01/03-01/01
Urbroj: 5030109-03-5
Zagreb, 15. svibnja 2003.

Predsjednik
**Ivica Račan**, v. r.

Uredba, NN 83/2003-1012